ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2507/98

υποβολή: Jean-Yves Le Gallou (NI) προς την Επιτροπή

(30 Ιουλίου 1998)

Θέμα: Εξέλιξη της διαδικασίας κατά της Γαλλίας λόγω παράβασης των κοινοτικών κανόνων για την καθιέρωση της ενιαίας αγοράς

Μπορεί η Επιτροπή να ανακοινώσει την κατάσταση και το περιεχόμενο των διαδικασιών που κινήθηκαν κατά της Γαλλίας λόγω μη τήρησης της κοινοτικής νομοθεσίας σχετικά με την υλοποίηση της ενιαίας αγοράς;
ΓΡΑΠΤΗ ΕΡΩΤΗΣΗ E-2044/98

υποβολή: James Moorhouse (ELDR) προς την Επιτροπή

(7 Ιουλίου 1998)

Θέμα: Εμπορική συμφωνία ΕΕ/Μεξικού

Συμφωνεί η Επιτροπή με την άποψη του Ευρωπαϊκού Κοινοβουλίου όπως εκφράστηκε στην έκθεσή του της 27ης Απριλίου 1998 (A4-0156/98) ότι η προτεινόμενη εμπορική συμφωνία μεταξύ ΕΕ και Μεξικού θα πρέπει να περιλαμβάνει ένα επιχειρησιακό - και όχι μόνο τυπικό - περιεχόμενο για τη δημοκρατική ρήτρα;

Τι μέτρα προτίθεται να λάβει η Επιτροπή για να διασφαλίσει ότι η συμφωνία θα περιλαμβάνει τους απαραίτητους για τον έλεγχο του σεβασμού των ανθρωπίνων δικαιωμάτων μηχανισμούς, και για να κατοχυρώσει τη συμμετοχή των ΜΚΟ στη διαδικασία αυτή;
ΓΡΑΠΤΗ ΕΡΩΤΗΣΗ E-1688/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Περιεχόμενο των διαπραγματεύσεων για την διεύρυνση

Στις 27.4 άρχισαν οι διαπραγματεύσεις μεταξύ των υποψηφίων προς ένταξη στην Ένωση χωρών και των κρατών μελών αυτής υπό την μορφή εξονυχιστικής εξέτασης των νομοθεσιών, των πολιτικών και της οικονομικής κατάστασης των υποψηφίων αυτών χωρών.

Θα ήταν λογικό να είχε αρχίσει η εξονυχιστική αυτή εξέταση της Επιτροπής των χωρών που ανήκουν στην πρώτη ομάδα από τους ίδιους υποτομείς που άρχισε και η εξέταση των υπολοίπων έξι χωρών.

Γιατί αποφάσισε η Επιτροπή να αρχίσει την εξονυχιστική αυτή εξέταση από διαφορετικούς υποτομείς σε κάθε ομάδα χωρών ξεχωριστά;

Κοινή απάντηση

του κ. van den Broek εξ ονόματος της Επιτροπής

στις γραπτές ερωτήσεις E-1687/98 και E-1688/98

(15 Ιουλίου 1998)

Το Ευρωπαϊκό Συμβούλιο του Δεκεμβρίου 1997 στο Λουξεμβούργο αποφάσισε να αρχίσει διαπραγματεύσεις με έξι υποψήφιους. Συγχρόνως αποφάσισε ότι η προετοιμασία των διαπραγματεύσεων με τους άλλους πέντε υποψήφιους "θα επιταχυνθεί ιδιαίτερα μέσω μιας αναλυτικής εξέτασης του κεκτημένου της Ένωσης".

Η διαδικασία με τους έξι υποψήφιους επίσης αρχίζει με μια αναλυτική εξέταση του κεκτημένου, αλλά σαν το πρώτο στάδιο αυτών των διαπραγματεύσεων. Για το λόγο αυτό, οι δύο διαδικασίες έχουν διαφορετικό στόχο και χρονοδιάγραμμα και γιάυτό πρέπει να διεξαχθούν χωριστά.

Για τον λόγο αυτό η εξέταση με τους "έξι" δόθηκε στην Task Force "Διαπραγματεύσεις για την προσχώρηση" και η εξέταση με τους "πέντε" στην Γενική Διεύθυνση που είναι αρμόδια για τις εξωτερικές σχέσεις: Ευρώπη και τα Νέα Ανεξάρτητα Κράτη (ΝΑΚ), κοινή εξωτερική πολιτική και πολιτική ασφαλείας (ΚΕΠΠΑ) και εξωτερική υπηρεσία. Και οι δύο υπηρεσίες διατηρούν στενή επαφή για να εξασφαλίσουν συνεπή προσέγγιση και κατάλληλη σύνδεση μεταξύ της εξέτασης, των εκθέσεων σημείωσης προόδου και των προγραμμάτων βοήθειας του Phare. Το αποτέλεσμα της άσκησης της εξέτασης θα βοηθήσει επίσης την Επιτροπή στο να αναπτύξει περαιτέρω την προενταξιακή της στρατηγική ώστε να επιταχυνθεί η προετοιμασία των υποψήφίων χωρών.

Η διαφορετική σειρά εξέτασης του κεκτημένου στις δύο ομάδες οφείλεται στο γεγονός ότι οι ίδιοι εμπειρογνώμονες δεν μπορούν να είναι παρόντες στις δύο χωριστές διαδικασίες συγχρόνως.
ΓΡΑΠΤΗ ΕΡΩΤΗΣΗ E-1978/98

υποβολή: Cristiana Muscardini (NI) προς την Επιτροπή

(30 Ιουνίου 1998)

Θέμα: Καταστροφή ραδιενεργών αποβλήτων στην Ιταλία

Αναφερόμενη στην ερώτησή μου αριθ. 1948/97(1) και τη σχετική απάντηση, μπορεί η Επιτροπή να ανακοινώσει σε ποια φάση βρίσκονται σήμερα οι εργασίες για την καταστροφή των ραδιενεργών αποβλήτων στην Ιταλία και ειδικότερα στον πυρηνικό σταθμό του Caorso, στην επαρχία της Piacenza;

Απάντηση της κας Bjerregaard εξ ονόματος της Επιτροπής

(3 Σεπτεμβρίου 1998)

Τα ραδιενεργά απόβλητα που προκύπτουν από τη χρήση ραδιοϊσοτόπων στην ιατρική, τη βιομηχανία και την έρευνα συγκεντρώνονται, υφίστανται επεξεργασία και αποθηκεύονται από την εταιρεία Nucleare-Ecologia (Nucleco) S.p.A. Στις πυρηνικές εγκαταστάσεις, χαμηλής στάθμης ραδιενεργά απόβλητα υφίστανται επεξεργασία και συσκευάζονται από την ιταλική εθνική επιχείρηση ηλεκτρισμού (ENEL) και τον Ευρωπαϊκό οργανισμό πυρηνικής ενέργειας (ENEA).

Προγραμματίζεται η διάθεση ραδιενεργών αποβλήτων βραχείας ημιζωής σε επιφανειακές ή πλησίον της επιφάνειας μονάδες αποθήκευσης, πίνακας δε με τους δυνατούς τόπους έχει διαβιβασθεί στο Υπουργείο Βιομηχανίας. Πρόσφατα, κατατέθηκε στο κοινοβούλιο νομοσχέδιο με αντικείμενο τη συγκρότηση ενός νέου οργανισμού υπεύθυνου για την περιγραφή, τη μελέτη, την κατασκευή και τη λειτουργία μονάδας τελικής αποθήκευσης για χαμηλής στάθμης ραδιενεργά απόβλητα, καθώς και για τον τελικό παροπλισμό πυρηνικών σταθμών ηλεκτροπαραγωγής και πιλοτικών μονάδων.

Η διάθεση αποβλήτων μακράς ημιζωής σε βαθείς αργιλώδεις γεωλογικούς σχηματισμούς ευρίσκεται ακόμη σε στάδιο διερεύνησης. Η επιλογή μιας κεντρικής προσωρινής μονάδας αποθήκευσης για αναλωμένο καύσιμο αντιδραστήρων, ενυαλωμένα απόβλητα από επανεπεξεργασία και απόβλητα μακράς ημιζωής με μέση ραδιενέργεια, ευρίσκεται ακόμη σε στάδιο μελέτης. Η ιδιαίτερη κατάσταση, όσον αφορά το καύσιμο που έχει αποθηκευθεί στον αντιδραστήρα Caorso, καλύφθηκε από την απάντηση της Επιτροπής στη γραπτή ερώτηση αριθ. 1948/97(2) του Αξιότιμου Μέλους του Κοινοβουλίου.

Η επιλογή μιας εκ των δυνατοτήτων και του κατάλληλου χρόνου για την αποξήλωση εγκαταστάσεων και την αποθήκευση και διάθεση ραδιενεργών αποβλήτων αποτελεί θέμα εθνικής πολιτικής.

(1) ΕΕ C 45, 10.2.1998, σελ. 128.

(2) ΕΕ C 45, 10.2.1998.
ΓΡΑΠΤΗ ΕΡΩΤΗΣΗ E-1809/98

υποβολή: Peter Truscott (PSE) προς την Επιτροπή

(11 Ιουνίου 1998)

Θέμα: Διαρθρωτικοί πόροι

Μπορεί η Επιτροπή να μας ανακοινώσει τη γνώμη της σε σχέση με τα ενδεχόμενα ποσοστά κατανομής των διαρθρωτικών πόρων μεταξύ των προταθέντων νέων Στόχων 2 και 3;

Απάντηση της κ. Wulf-Mathies εξ ονόματος της Επιτροπής

(20 Ιουλίου 1998)

Η κατανομή των πιστώσεων μεταξύ των στόχων 2 και 3 μπορεί να πραγματοποιηθεί μόνο μετά από συμφωνία στο πλαίσιο του Συμβουλίου σχετικά με τις δημοσιονομικές προοπτικές για την περίοδο 2000-2006. Η κατανομή αυτή θα αποτελέσει αντικείμενο, όπως το 1989 και 1993, απόφασης της Επιτροπής μετά την υιοθέτηση των κανονισμών για τα διαρθρωτικά ταμεία.

Η απόφαση αυτή πρέπει να ληφθεί σύμφωνα με τις διατάξεις του άρθρου 7 της πρότασης κανονισμού περί των γενικών διατάξεων για τα διαρθρωτικά ταμεία(1), το οποίο ορίζει:

- οι διαθέσιμοι πόροι για αναλήψεις υποχρεώσεων υπέρ των επιλέξιμων περιοχών του στόχου 1 αποτελούν περίπου τα δύο τρίτα του συνόλου των κονδυλίων των ταμείων·

- η Επιτροπή προβαίνει, με διαφανείς διαδικασίες, σε ενδεικτική κατανομή ανά κράτος μέλος του 90 % των διαθέσιμων πιστώσεων ανάληψης υποχρεώσεων για τον προγραμματισμό·

- το 5 % των πιστώσεων ανάληψης υποχρεώσεων των ταμείων διατίθενται για τη χρηματοδότηση καινοτόμων ενεργειών και ενεργειών τεχνικής βοήθειας.

(1) COM(98)131 τελικό.
ΓΡΑΠΤΗ ΕΡΩΤΗΣΗ E-1471/98

υποβολή: Susan Waddington (PSE) προς την Επιτροπή

(13 Μαΐου 1998)

Θέμα: Βοήθεια της ΕΕ προς τις ΜΚΟ που ασχολούνται με την κατάσταση των παιδιών του δρόμου στην Ονδούρα

Πολλοί πολίτες της Ευρωπαϊκής Ένωσης ανησυχούν σχετικά με την αθλιότητα στην οποία ζουν τα άστεγα "παιδιά του δρόμου" στην Ονδούρα και σε άλλες χώρες. Ποιά είναι η δράση της Επιτροπής, τόσο σε οικονομικό όσο και σε πολιτικό επίπεδο, για να ενισχύσει τις ΜΚΟ που εργάζονται στην Ονδούρα και σε άλλες χώρες με σκοπό τη βελτίωση της κατάστασης των "παιδιών του δρόμου";

Απάντηση του κ. Marín εξ ονόματος της Επιτροπής

(26 Ιουνίου 1998)

Η Επιτροπή γνωρίζει καλά τα προβλήματα των παιδιών του δρόμου στην Ονδούρα, καθώς και σε άλλες χώρες όπου το πρόβλημα αυτό είναι εξαιρετικά σοβαρό.

Στη συγκεκριμένη περίπτωση της Ονδούρας, η Επιτροπή στήριξε από το 1993 προγράμματα που υλοποιήθηκαν από μη κυβερνητικές οργανώσεις (ΜΚΟ) που εργάζονται με τα παιδιά του δρόμου.

Τα προγράμματα αυτά είχαν επίκεντρο διαφόρους τομείς και ιδιαίτερα τους εξής:

- πρόγραμμα διάδοσης πληροφοριών και ενημέρωσης σχετικά με τα δικαιώματα των παιδιών με σκοπό να επιτραπεί στα παιδιά να γνωρίζουν καλύτερα τα δικαιώματά τους και τον τρόπο προστασίας τους;

- δράσεις πρόληψης: τα προγράμματα αυτά εφαρμόζονται για να διευκολύνουν την επανένταξη των παιδιών του δρόμου στην οικογένειά τους. Τα προγράμματα αυτά αφορούν εργασία με τα παιδιά, αλλά και με την οικογένειά τους και το περιβάλλον τους;

- στήριξη των ΜΚΟ που διαχειρίζονται οίκους στέγασης των παιδιών του δρόμου. Στο πλαίσιο των προγραμμάτων αυτών, στόχος είναι μάλλον η παροχή εκτεταμένης προσοχής στα παιδιά και η δράση για την κατάρτιση των νέων, ώστε να διευκολυνθεί η επανένταξή τους στην κοινωνία της Ονδούρας.

Πρέπει, επίσης, να υπογραμμιστεί ότι η Επιτροπή προσφέρει τη συνδρομή της στα κυβερνητικά όργανα, ώστε να εξευρεθούν λύσεις στα ιδιάζοντα προβλήματα των παιδιών του δρόμου.

Όσον αφορά άλλες χώρες της Κεντρικής και Νότιας Αμερικής, η Επιτροπή χρηματοδοτεί προγράμματα μεγάλης έκτασης στον εν λόγω τομέα με τη συνεργασία και τη συμμετοχή των τοπικών ΜΚΟ σε όλες σχεδόν τις χώρες της Λατινικής Αμερικής.
ΓΡΑΠΤΗ ΕΡΩΤΗΣΗ E-1545/98

υποβολή: Cristiana Muscardini (NI) προς την Επιτροπή

(19 Μαΐου 1998)

Θέμα: Αύξηση της κατανάλωσης ανθέων και φυτών

Με αναφορά στον κανονισμό (ΕΚ) 832/97(1) για την προώθηση των προϊόντων ανθοκομίας, φαίνεται ότι η εφαρμογή της πρώτης λειτουργικής φάσης του καθεστώτος προώθησης έδειξε ότι τα υποβληθέντα και υλοποιηθέντα προγράμματα καθορίστηκαν από το γεγονός ότι ένας μόνο οργανισμός στην Ευρωπαϊκή Ένωση διέθετε ιδίους πόρους σε θέση να καλύψουν τη διαφορά μεταξύ του συνολικού κόστους των πρωτοβουλιών προώθησης και της κοινοτικής χρηματοδοτικής συνδρομής.

1. Αληθεύει αυτό;

Σε περίπτωση που αληθεύει, μπορεί η Επιτροπή να μας πει

2. εάν δεν θεωρεί ότι είναι χρήσιμο να προβληματιστεί σοβαρά σχετικά με την αποτελεσματικότητα και τον δίκαιο και αμερόληπτο χαρακτήρα του ενεργοποιηθέντος μέσου;

3. εάν δεν θεωρεί ότι η αποδοχή εκ μέρους της ΕΕ του ολλανδικού νόμου σχετικά με την είσπραξη φόρου για τα υπό διαμετακόμιση στο έδαφος της χώρας αυτής άνθη (κοινοτικά ή μη) θα καταστήσει πιθανότατα ακόμη πιο επαχθή στα προσεχή χρόνια την έλλειψη ισορροπίας μεταξύ των οικονομικών και πραγματικών δυνατοτήτων παρέμβασης του ολλανδικού γραφείου ανθέων και της λοιπής ανθοκομικής πραγματικότητας των άλλων κρατών μελών;

4. εάν δεν θεωρεί ότι ο αποκλεισμός του τομέα της ανθοκομίας από την Ατζέντα 2000 ήταν μια αδικαιολόγητη παράλειψη η οποία, στα επόμενα χρόνια, θα έχει αρνητικές επιπτώσεις;

Απάντηση του κ. Fischler εξ ονόματος της Επιτροπής

(5 Ιουνίου 1998)

Η Επιτροπή δεν μπορεί να συμμεριστεί τους ισχυρισμούς σχετικά με το πρώτο σημείο της ερώτησης. Πράγματι, από την αποκτηθείσα εμπειρία προκύπτει ότι πολυάριθμες επαγγελματικές ή διεπαγγελματικές οργανώσεις είχαν τα οικονομικά μέσα προκειμένου να συγχρηματοδοτήσουν δράσεις προώθησης οι οποίες εγκρίθηκαν. Εξάλλου, το σύστημα συγχρηματοδότησης αυτό είναι ανάλογο το οποίο υπήρχε σε άλλους τομείς.

Όσον αφορά το θέμα την είσπραξη φόρου σε εθνικό επίπεδο, πρέπει να παρατηρηθεί ότι η χρησιμοποίηση πόρων οι οποίοι προέρχονται από τις υποχρεωτικές επιβαρύνσεις επί των παραγόντων του σχετικού τομέα αποτελεί μέτρο το οποίο μπορεί να διευκολύνει την εκτέλεση των προγραμμάτων. Για το λόγο αυτό, η χρήση των πόρων αυτών επετράπη με τον κανονισμό (ΕΚ) 805/98 της Επιτροπής της 16ης Απριλίου 1998 για τη θέσπιση λεπτομερειών εφαρμογής του κανονισμού (ΕΚ) 2275/96 του Συμβουλίου για τη θέσπιση ειδικών μέτρων στον τομέα των ζώντων φυτών και της ανθοκομίας για το έτος 1998(2).

Τέλος, η Επιτροπή υπενθυμίζει στο Αξιότιμο Μέλος του Κοινοβουλίου ότι δυνάμει του κανονισμού (ΕΚ) 2275/96 του Συμβουλίου της 22ας Νοεμβρίου 1996 για τη θέσπιση ειδικών μέτρων στον τομέα των ζώντων φυτών και της ανθοκομίας(3), τα μέτρα προώθησης στον τομέα της ανθοκομίας χρηματοδοτούνται από την Κοινότητα για μια τριετή περίοδο. Η Κοινότητα θα μπορέσει να αποφασίσει, μόνο μετά την πάροδο της προθεσμίας αυτής και με βάση την αξιολόγηση των αποτελεσμάτων που θα επιτευχθούν, σχετικά με ενδεχόμενα μέτρα τα οποία πρέπει να ληφθούν σχετικά με τον τομέα.

(1) ΕΕ L 119, 8.5.1997, σελ. 17.

(2) ΕΕ L 115, 17.4.1998.

(3) ΕΕ L 308, 29.11.1996.
ΓΡΑΠΤΗ ΕΡΩΤΗΣΗ E-1461/98

υποβολή: Honório Novo (GUE/NGL) προς την Επιτροπή

(13 Μαΐου 1998)

Θέμα: Συμπληρωματικές πληροφορίες σχετικά με το σχέδιο δημοσιονομικής αναδιάρθρωσης και εξυγίανση της ΕΠΑΚ - Επιχείρησης Αγροεπισιτισμού και Δημητριακών, ΑΕ

Τον Δεκέμβριο του 1997 η Πορτογαλική Κυβέρνηση γνωστοποίησε στην Ευρωπαϊκή Επιτροπή τα προβλεπόμενα μέτρα στα πλαίσια του "σχεδίου δημοσιονομικής αναδιάρθρωσης και εξυγίανσης της ΕΠΑΚ - Επιχείρησης Αγροεπισιτισμού και Δημητριακών, ΑΕ".

Έχοντας λάβει την ως άνω κοινοποίηση, η Επιτροπή ζήτησε από την Πορτογαλική Κυβέρνηση 11 (έντεκα) πρόσθετες πληροφορίες, θεωρούμενες απαραίτητες προκειμένου να πραγματοποιηθεί η ανάλυση του εν λόγω σχεδίου και, κατά συνέπεια, να καταστεί δυνατή η αξιολόγηση της συμβατότητάς της με τις διατάξεις της Συνθήκης για την Ευρωπαϊκή Ένωση.

Έχοντας αυτά υπόψη, προτίθεται άραγε η Επιτροπή να γνωστοποιήσει αν έκρινε επαρκείς τις εν λόγω έντεκα πρόσθετες πληροφορίες που παρασχέθηκαν από τις πορτογαλικές αρχές; Προτίθεται δε να κοινοποιήσει το περιεχόμενο των εν λόγω πληροφοριών;

Απάντηση του κ. Fischler εξ ονόματος της Επιτροπής

(05 Ιουνίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ρ-1423/98 του κ. Novo(1).

(1) ΕΕ C 402, 22.12.1998.
ΓΡΑΠΤΗ ΕΡΩΤΗΣΗ E-1952/98

υποβολή: Anita Pollack (PSE) προς την Επιτροπή

(30 Ιουνίου 1998)

Θέμα: Γραμμή του προϋπολογισμού που αφορά τα τροπικά δάση

Δεδομένου ότι ο δημοσιονομικός κανονισμός που αφορά τα τροπικά δάση θα λήξει περίπου σε ένα έτος, σκοπεύει η Επιτροπή να εκπονήσει μια ολοκληρωμένη επισκόπηση των σχεδίων που έχουν αναληφθεί στο πλαίσιο αυτού του κανονισμού, προς ενημέρωση και προώθηση του διαλόγου για το μέλλον αυτής της δράσης;

Απάντηση του κ. Marín εξ ονόματος της Επιτροπής

(22 Ιουλίου 1998)

Κατά το 1997 η Επιτροπή δημοσίευσε μια ενδιάμεση έκθεση για τις δραστηριότητες συνεργασίας που χρηματοδοτούνται σύμφωνα με το κονδύλιο του προϋπολογισμού B7-6201 και καλύπτει την περίοδο 1992-1995(1). Μια πρόσφατη έκθεση που περιλαμβάνει το 1996 θα πρέπει να δημοσιευθεί μέσα στο χρόνο αυτό αλλά αργότερα. Οι δύο εκθέσεις περιλαμβάνουν ένα εκτενή κατάλογο όλων των προγραμμάτων που χρηματοδοτούνται σύμφωνα με το κονδύλιο του προϋπολογισμού για τα τροπικά δάση, καθώς και περιγραφές ορισμένων από τα κύρια σημεία αυτού του προγράμματος. Επιπλέον, η Επιτροπή ετοιμάζει αυτή τη στιγμή την ετήσια έκθεση που προβλέπεται στο άρθρο 12 του κανονισμού του Συμβουλίου (ΕΚ) 3062/95 της 20ης Δεκεμβρίου 1995 για τις επιχειρήσεις προώθησης τροπικών δασών(2), περιλαμβάνοντας εκτίμηση της εφαρμογής του κανονισμού αυτού κατά το 1997. Η έκθεση αυτή θα υποβληθεί στο Κοινοβούλιο και στο Συμβούλιο από κοινού με παρόμοιες εκθέσεις που αφορούν έναν ορισμένο αριθμό άλλων δημοσιονομικών κονδυλίων.

Από το 1996, η Επιτροπή ετοιμάζει και χρηματοδοτεί την αποτίμηση όλων των δράσεων για το τροπικό δάσος που χρηματοδοτήθηκαν από το 1992 έως το 1996, σύμφωνα με τον κανονισμό για τα τροπικά δάση, και περιλαμβάνει κονδύλια του προϋπολογισμού για τις ασιατικές και λατινοαμερικανικές χώρες (ΑΛΑ), τα ευρωπαϊκά ταμεία ανάπτυξης (ΕΤΑ) και τις μη κυβερνητικές οργανώσεις (ΜΚΟ). Η διαδικασία αυτή η οποία συνίσταται σε μια μελέτη, σε επιτόπιες αξιολογήσεις και σε τελικές συνθέσεις θα ολοκληρωθεί εντός ολίγου.

Ταυτόχρονα η Επιτροπή προετοιμάζει μια ανακοίνωση συνεργασίας για την ανάπτυξη των τροπικών δασών που θα καθορίζει μία επιχειρησιακή στρατηγική για την Κοινότητα και θα βοηθήσει να επιλυθούν τα προβλήματα των τροπικών δασών στο μέλλον με τα διάφορα προγράμματα ανάπτυξής των.

(1) ISBN 92 28 0004 0.

(2) EE 327, 30.12.1995.
ΓΡΑΠΤΗ ΕΡΩΤΗΣΗ P-1871/98

υποβολή: Mihail Papayannakis (GUE/NGL) προς την Επιτροπή

(8 Ιουνίου 1998)

Θέμα: Σχέδιο δράσης για την εισαγωγή προηγμένων τηλεοπτικών υπηρεσιών στην Ευρώπη

Σύμφωνα με την απόφαση του Συμβουλίου της 22 Ιουλίου 1993 σχετικά με τη θέσπιση σχεδίου δράσης για την εισαγωγή προηγμένων τηλεοπτικών υπηρεσιών στην Ευρώπη (93/424/ΕΟΚ)(1) θεσπίστηκε για περίοδο τεσσάρων ετών, που έληγε στο τέλος Ιουνίου του 1997, ένα σχέδιο δράσης με σκοπό την επιτάχυνση της ανάπτυξης της αγοράς για τις προηγμένες τηλεοπτικές υπηρεσίες ευρείας οθόνης σχήματος 16:9. Το αναγκαίο ποσό για την επίτευξη των στόχων του σχεδίου δράσης ανήρχετο σε 405 εκατ. Ecu και η κοινοτική χρηματοδότηση σε 228 εκατ. Ecu.

Θα μπορούσε η Επιτροπή να με πληροφορήσει ποιοί ελληνικοί τηλεοπτικοί σταθμοί επωφελήθηκαν από την ανωτέρω κοινοτική χρηματοδότηση, με τί ακριβώς ποσά, ποιά ήταν τα αποτελέσματα της χρηματοδότησης στην Ελλάδα σε σχέση με τον επιδιωκόμενο στόχο και αν παρατηρήθηκαν τυχόν ατασθαλίες;

Απάντηση του κ. Bangemann εξ ονόματος της Επιτροπής

(09 Ιουλίου 1998)

Σε πίνακες που έχουν σταλεί στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου εμφαίνεται ποιοι ελληνικοί ραδιοτηλεοπτικοί φορείς χρηματοδοτήθηκαν στα πλαίσια του σχεδίου δράσης για την εισαγωγή προηγμένων τηλεοπτικών υπηρεσιών στην Ευρώπη. Οι πίνακες εμφαίνουν επίσης το ύψος της χρηματοδότησης που έλαβαν οι ελληνικοί ραδιοτηλεοπτικοί φορείς και από τα δύο σχετικά κονδύλια του προϋπολογισμού (εκπομπές προγραμμάτων/B3-2014 και παραγωγές προγραμμάτων/B3-2013). Στους πίνακες εμφαίνεται η κατανομή της χρηματοδότησης και του χρόνου τηλεοπτικών μεταδόσεων.

Με τη λήξη του εν λόγω σχεδίου δράσης, όταν θα έχουν ολοκληρωθεί όλες οι συμβάσεις παραγωγής και μετάδοσης τηλεοπτικών προγραμμάτων, η Επιτροπή θα προχωρήσει του χρόνου στην ανάθεση μελέτης αξιολόγησης αυτού. Από τη μελέτη θα προκύψουν λεπτομερή στοιχεία αναφορικά με την απήχηση του σχεδίου δράσης σε όλα τα κράτη μέλη, της Ελλάδας συμπεριλαμβανομένης.

Η Επιτροπή δεν γνωρίζει κατά πόσον έχουν σημειωθεί ατασθαλίες σε σχέση με τις συμβάσεις ελληνικών ραδιοτηλεοπτικών φορέων για την παραγωγή και μετάδοση τηλεοπτικών προγραμμάτων. Ας σημειώσει το Αξιότιμο Μέλος του Κοινοβουλίου ότι το σχέδιο δράσης εξετάστηκε διεξοδικά από το Ελεγκτικό Συνέδριο το 1996 και ότι στη σχετική έκθεση(2) δεν γινόταν λόγος για παρατυπίες στην Ελλάδα.

(1) ΕΕ L 196, 5.8.1993, σελ. 48.

(2) ΕΕ C 340, 12.11.1996.
ΓΡΑΠΤΗ ΕΡΩΤΗΣΗ E-1516/98

υποβολή: Helena Torres Marques (PSE) προς την Επιτροπή

(13 Μαΐου 1998)

Θέμα: Εκστρατεία για το Ευρώ και γυναίκες

Κατά τη συνεδρίαση του 1997 της ομάδας εργασίας των Epιτρόπων για την ισότητα των ευκαιριών, ο Πρόεδρος κ. Santer ανακοίνωσε ότι οι γυναίκες θα αποτελέσουν ομάδα στόχευσης με προτεραιότητα στα πλαίσια των εκστρατειών ενημέρωσης για το Ευρώ.

Θα μπορούσε άραγε η Επιτροπή να αναφέρει με ποιον τρόπο τα λόγια του Προέδρου τέθηκαν σε πρακτική εφαρμογή και σε ποιο βαθμό διοργανώθηκαν ειδικές εκστρατείες για τις γυναίκες, ως μέρους άλλων ενημερωτικών εκστρατειών στα πλαίσια του προγράμματος PRINCE (Προτεραιότητα για τους Πολίτες, Οικοδομώντας την Ευρώπη μαζί, κλπ.);

Απάντηση του κ. Oreja εξ ονόματος της Επιτροπής

(3 Σεπτεμβρίου 1998)

Η Επιτροπή επιβεβαιώνει ότι οι γυναίκες αποτελούν κοινό προτεραιότητας των ενημερωτικών εκστρατειών για το ευρώ. Η προσέγγιση αυτού του κοινού δεν αποτέλεσε ωστόσο το αντικείμενο συγκεκριμένου σχεδίου στην αρχική φάση της ενέργειας, η οποία είχε κυρίως ως στόχο τους οικονομικούς κύκλους.

Οι γυναίκες αποτελούν συστατικό όλων των τμημάτων του πληθυσμού στα οποία απευθύνεται η ανακοίνωση για το ευρώ και κρίθηκε σκόπιμο να ληφθεί υπόψη ο γυναικείος πληθυσμός σε όλα τα τμήματα της ανακοίνωσης αυτής. ΓιΆαυτό το σκοπό ενισχύθηκαν και χρηματοδοτήθηκαν από κοινού σχέδια που υπέβαλαν οργανώσεις της κοινωνίας των πολιτών που περιελάμβαναν πρωτοβουλίες που αφορούν το γυναικείο κοινό ή ανέπτυσσαν μέσα επικοινωνίας για το γυναικείο κοινό. Τα σχέδια αυτά αφορούσαν τις γυναίκες τόσο στο επαγγελματικό τους περιβάλλον όσο και στο οικογενειακό ή κοινωνικό περιβάλλον.

Στη νέα φάση της ενέργειας η οποία στρέφεται εντονότερα τώρα προς το ευρύ κοινό προβλέπεται να δοθεί μεγαλύτερη έμφαση στη διάσταση αυτή. Έτσι αφενός ζητείται για το επόμενο έτος από τα κράτη μέλη με τα οποία έχουν συναφθεί συμφωνίες εταιρικής σχέσης να συμπεριλάβουν τις ενέργειες ενημέρωσης προς τις γυναίκες στα σχέδια επικοινωνίας και, αφετέρου, η Επιτροπή έχει αναλάβει εργασίες ποσοτικής και ποιοτικής ανάλυσης για να καθοριστούν οι καλύτεροι φορείς επικοινωνίας με το κοινό αυτό όσον αφορά το ευρώ. Η Επιτροπή καταβάλλει κάθε προσπάθεια έτσι ώστε όλα αυτά τα μέσα να τεθούν στην υπηρεσία αυτού του στόχου επικοινωνίας προς τις γυναίκες. Σε αυτά τα πλαίσια προβλέπεται να αφιερωθεί μια ειδική έκδοση του ενημερωτικού δελτίου "Γυναίκες της Ευρώπης" στο ευρώ η οποία θα μεταδοθεί μετά τις διακοπές.

Δύο άλλες ενέργειες του προγράμματος Prince (Πολίτες της Ευρώπης και Ας οικοδομήσουμε μαζί την Ευρώπη) στήριξαν κατά τον ίδιο τρόπο τις πρωτοβουλίες προς τις γυναίκες. Έτσι από τα έξι θέματα που αναπτύσσονται στο πρόγραμμα Πολίτες της Ευρώπης το ένα από αυτά αφιερώνεται ειδικά στις ίσες ευκαιρίες στην Κοινότητα με την εκπόνηση μεταξύ άλλων ενημερωτικών φυλλαδίων και δελτίων. Η πρόσκληση για την υποβολή προτάσεων στο πλαίσιο του προγράμματος "Ας οικοδομήσουμε μαζί την Ευρώπη" παρέχει επίσης τη δυνατότητα όπως και το 1997 στις οργανώσεις που αναπτύσσουν σχέδια για τις γυναίκες να ζητήσουν χρηματοδοτικές συνεισφορές για την υλοποίησή τους.
ΓΡΑΠΤΗ ΕΡΩΤΗΣΗ E-1196/98

υποβολή: Concepció Ferrer (PPE) προς την Επιτροπή

(24 Απριλίου 1998)

Θέμα: Νομοθετική πρόταση για πολιτική αναδάσωσης

Η περιβαλλοντική και εμπορική σημασία των δασών της Ευρωπαϊκής Ένωσης, όχι μόνο ως πηγή υγείας αλλά και απασχόλησης καθιστά απαραίτητο να βασιστεί η πολιτική αναδάσωσης στην πολυλειτουργικότητα και στην αναγκαιότητα μίας οικολογικής, οικονομικής και κοινωνικής συνέχειας, που να αναγνωρίζει την υπάρχουσα δασική πολυμορφία στην Ευρωπαϊκή Ένωση.

Λαμβάνοντας υπόψη αυτούς τους παράγοντες και μετά από την αίτηση του Κοινοβουλίου στην έκθεσή του για την Πολιτική Αναδάσωσης (Απόφαση A4-414/96)(1) στην οποία ζητούσε από την Επιτροπή να παρουσιάσει νομοθετική πρόταση για μία ευρωπαϊκή στρατηγική αναδάσωσης, πότε πιστεύει η Επιτροπή ότι θα καταρτηθεί η εν λόγω πρόταση;

(1) ΕΕ C 55, 24.2.1997, σελ.22.
ΓΡΑΠΤΗ ΕΡΩΤΗΣΗ E-2273/98

υποβολή: Richard Corbett (PSE) προς την Επιτροπή

(22 Ιουλίου 1998)

Θέμα: "Προεδρία της Ένωσης"

Η έκδοση του "The Week in Europe" του Γραφείου της Ευρωπαϊκής Επιτροπής στο Λονδίνο, της 25ης Ιουνίου αναφέρεται στην Αυστρία που αναλαμβάνει την "Προεδρία της ΕΕ".

Θα μπορούσε η Επιτροπή να εξηγήσει τι σημαίνει η νέα αυτή θέση; Από πότε η Ευρωπαϊκή Ένωση έχει Πρόεδρο; Ποιο άρθρο της Συνθήκης το προβλέπει; Τι συνέβη στο παλιό σύστημα με το οποίο κάθε θεσμικό όργανο είχε τον πρόεδρό του (Προεδρία του Συμβουλίου, Πρόεδρος της Επιτροπής, Πρόεδρος του Κοινοβουλίου, κλπ.);

Ή μήπως το γεγονός αυτό δεν είναι παρά μια ένδειξη ότι οι υπηρεσίες της Επιτροπής γνωρίζουν όσο λίγο και ο Τύπος τη δομή της Ευρωπαϊκής Ένωσης και αποδίδουν στην Προεδρία του Συμβουλίου μια ευρύτερη αρμοδιότητα την οποία δεν διαθέτει;

Απάντηση του κ. Oreja εξ ονόματος της Επιτροπής

(14 Σεπτεμβρίου 1998)

Το "The week in Europe" είναι μία ανεπίσημη έκδοση όπου εκτίθενται περιληπτικά ορισμένα από τα σημαντικότερα γεγονότα της Κοινότητας κάθε εβδομάδα. Στο πλαίσιο αυτό χρησιμοποιούνται συχνά συντομογραφίες στους όρους και τους τίτλους, επειδή οι αναγνώστες είναι εξοικειωμένοι με αυτές.

Ακόμη και οι κυβερνήσεις των κρατών μελών χρησιμοποιούν τους όρους αυτούς. Στη Βρετανία η κυβέρνηση αναφέρθηκε σε πολλά έγγραφα στην "Προεδρία της Ευρωπαϊκής Ένωσης από το ΗΒ". Κατά την αυστριακή προεδρία ο επίσημος οδηγός τύπου που εκδίδει η Ομοσπονδιακή Καγκελαρία και το Ομοσπονδιακό Υπουργείο Εξωτερικών αναφέρει στο εξώφυλλό του την "Αυστριακή Προεδρία της ΕΕ".